উপরোক্ত হাদীস ও আয়াত দ্বারা বোঝা যায় যে, প্রতিটি আদম সন্তান কম বেশী গুনাহ্ করে থাকে। তাই বলে পাপকে প্রশ্রয় দেওয়া যাবে না। আবার অতীতে অসংখ্য গুনাহ্ হয়ে গেছে বলে আল্লাহর রহমত থেকে নিরাশ হলেও চলবে না। গুনাহ্ থেকে পরিত্রাণ পাওয়ার চেষ্টা করতে হবে, আর তার একমাত্র পথ হচ্ছে, তাওবা অর্থাৎ কৃতকর্মের জন্য লজ্জিত, দুঃখিত ও অনুতপ্ত হওয়া। অন্তরে অনুশোচনা সৃষ্টির মাধ্যমে মহান আল্লাহর দরবারে ক্ষমা প্রার্থনার নামই তাওবা। কুরআন-হাদীসের দৃষ্টিতে গুনাহ্ মাফ হওয়ার ও আযাব থেকে পরিত্রাণ পাওয়ার মাধ্যম হিসেবে তাওবার গুরুত্ব অপরিসীম। উল্লিখিত আয়াত ও হাদীস দ্বারা প্রমাণিত হয় যে, প্রত্যেক গুনাহ্ থেকে তাওবা করা ওয়াজিব।